Gennadi Tarxanov

Gennadi Nikolayeviç Tarxanov () — rus kökənli Azərbaycan hərbi xadimi və general-leytenantı.

 Həyatı 
8 sentyabr 1854-cü ildə dünyaya gəlmişdir. Provoslav olmuşdur.

 Rusiya İmperator Ordusunda xidməti 
6 sentyabr 1871-ci ildə sıravi yunker kimi Nikolevskoye Mühəndis Məktəbinə daxil olmuş və 7 avqust 1874-cü ildə II mühəndis taborunda podpuruçik rütbəsi ilə hərbi xidmətə başlamışdır. 1877–1878-ci illərdə olmuş Rus-Türk müharibəsində bu taborun tərkibində iştirak etmişdir. 13 iyul 1877-ci ildə isə, poruçik rütbəsinə yüksəlmişdir.

Nikolevskoye Mühəndis Məktəbini fərqlənmə ilə bitirən Tarxanov Tiflis mühəndislik dairəsində işləmiş və 6 dekabr 1895-ci ildə polkovnik-leytenant rütbəsinə yüksəlmişdir. 26 avqust 1897-ci ildən 27 mart 1900-cü ilə qədər Tiflis mühəndislik dairəsində rəis müavini vəzifəsində xidmət etmişdir. 27 mart 1900-cü ildən etibarən Baş Mühəndislik İdarəsinin sərəncamında olan dövlət tərəfindən təyin edilmiş ştat zabitləri sırasına daxil edilmişdir. 9 aprel 1900-cü ildə polkovnik rütbəsinə yüksəldilmişdir.

16 fevral 1904-cü ildən Tiflis mühəndislik dairəsinin rəisi olmuş, 24 iyun 1910-cu ildə Qafqaz Hərbi Dairəsinin rəisinin müavini təyin edilmişdir. 1910-cu ildə general-mayor olmuşdur. 22 oktyabr 1912-ci ildə Qafqaz Hərbi Dairəsinin Qoşunlarının Mənzil Müavinətləri İdarəsinin rəisi təyin edilən Tarxanov 1916-cı ildə general-leytenant rütbəsinə yüksəldilmişdir.

 AXC Milli Ordusunda xidməti 
1919–1920-ci illərdə Azərbaycan Xalq Cümhuriyyəti ordusunda xidmət etməyə başlamışdır. Bu xidməti boyunca mühəndislik şöbəsinin müdiri vəzifəsində çalışmış, eyni zamanda da Hərbi Şuranın üzvü olmuşdur. Bolşeviklər tərəfindən həyata keçirilən Aprel işğalından sonrakı taleyi bilinmir.

Həmçinin, oğlu Yevgeni Tarxanov da Azərbaycan Xalq Cümhuriyyəti ordusunda xidmət etmişdir. 18 fevral 1919-cu ildən xidmətinə başlayan polkovnik-leytenant Yevgeni Tarxanov I haubitsa diviziyonunun komandiri olmuş və 24 mart 1920-ci ildə polkovnik rütbəsinə yüksəlmişdir.

 Mükafatları 
 III dərəcəli "Müqəddəs Stanislav" ordeni (1878)
 II dərəcəli "Müqəddəs Anna" ordeni (1893)
 III dərəcəli "Müqəddəs Vladimir" ordeni (1 may 1906)
 I dərəcəli "Müqəddəs Stanislav" ordeni (1913)
 I dərəcəli "Müqəddəs Anna" ordeni (28 fevral 1916)
 II dərəcli "Müqəddəs Vladimir" ordeni (2 iyun 1916)

 Həmçinin bax 
 İsgəndər Seyfulin
 Vasili İvanoviç

 İstinadlar 

Kateqoriya:Əlifba sırasına görə şəxslər
Kateqoriya:III dərəcəli Müqəddəs Vladimir ordeninin kavalerləri
Kateqoriya:I dərəcəli "Müqəddəs Anna" ordeni kavalerləri
Kateqoriya:II dərəcəli "Müqəddəs Anna" ordeni kavalerləri
Kateqoriya:1-ci dərəcəli "Müqəddəs Stanislav" ordeninin kavalerləri
Kateqoriya:Azərbaycan Xalq Cümhuriyyətinin generalları
Kateqoriya:Azərbaycan generalları
Kateqoriya:Birinci Dünya müharibəsində Rusiya hərbçiləri
Kateqoriya:Rusiya-Osmanlı müharibəsi (1877–1878) iştirakçıları